दादा ने अपने रसूख और संपर्क का इस्तेमाल करते हुए उसे एक आई.टी. कंपनी में नौकरी लगवा दी। लेकिन कुछ दिन ही वह वहां टिक सका। चूंकि आगे जॉब का निष्पादन सिफारिश से नहीं दक्षता और मेरिट से होना था, जिसका उसके पास नितांत अभाव था। इसी तरह कभी दादा तो कभी पिता अपनी पैरवी से कई कई कंपनियों में उसे टिकाने की कोशिश करते रहे और वह अपने अपढ़पन तथा अयोग्यता के कारण बाहर का रास्ता पकड़ता रहा। ऐसे में एक हीनभावना उसे लगातार घेरती रही। उसके दादा और पिता ने जब यह भांप लिया कि लगातार विफलता की कुंठा उसे फिर कोई गलत कदम उठाने के लिए बाध्य कर सकती है, तो उसे अपने पास ही बुला लिया। इकलौता वारिस था, वे उसे जिस किसी हाल में भी महफूज देखना चाहते थे।